Песма "Лили Марлен" постала је хит када је "Војнички радио Београд" ("Soldatensender"), радио-станица немачких окупационих снага у окупираној Југославији, почела са њеним емитовањем. Радио станица "Војнички радио Београд" је имала свега шездесетак грамофонских плоча, што је било недовољно за полудневно емитовање. Зато се немачки поручник Карл Хајнц Рајнтген, добио је задатак да организује емитовање радио-програма за немачке војнике широм Европе, обратио државном нацистичком "Рајсхрадиу" у Бечу, одакле су послата два пакета отписаних плоча. Међу шкартом који је стигао била је и плоча са „Песмом младог војника на стражи“. Песма је емитована преко радио-предајника Радио Београда, који је био довољно моћан да се могао чути широм Европе и Медитерана, све до обала Северне Африке и убрзо је постала популарна код немачких војника, али и код савезничких трупа.